CELEX: 
Language: et
Date: 2021-12-14 00:00:00
Title: KOMISJONI DELEGEERITUD MÄÄRUS (EL) / , millega muudetakse Euroopa Parlamendi ja nõukogu määrust (EL) 2018/956 seoses uusi raskeveokeid käsitlevate andmetega, mida liikmesriigid ja tootjad peavad seirama ja esitama, ning seoses aruandluskorraga

SELETUSKIRI
            
            
               DELEGEERITUD ÕIGUSAKTI TAUST
            
            
               Käesoleva delegeeritud õigusaktiga muudetakse määruse (EL) 2018/956 I lisa selliselt, et liikmesriigid peavad esitama komisjonile igal aastal teabe, mis on märgitud uue registreeritud raskeveoki vastavustunnistuse kandes 3. See teave on vajalik, et teha veotelgede arvu alusel kindlaks teatatud sõidukite telgede konfiguratsioon ja identifitseerida seega sõidukid, mis kuuluvad tootja esitatavate andmete kohaldamisalasse, tuginedes liikmesriigilt saadud teabele, ilma et oleks vaja täiendavat teabevahetust tootjaga. Ühtlasi muudetakse II lisa, et võimaldada Euroopa Keskkonnaametil kohandada andmebaasi ülesehitust tehnika arenguga.
            
            
               ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon kasutas sidusrühmadelt tagasiside küsimiseks järgmisi meetodeid.
            
            
               (a)Neljanädalane avalik veebipõhine konsultatsioon alates 7. septembrist 2021 kuni 5. oktoobrini 2021 parema õigusloome portaalis „Avaldage arvamust“, mille kaudu esitati neli märkust. Kaks märkust väljendasid üldist toetust. Ühes märkuses rõhutati, et tootjatele, kes on kohustatud andmed tagasiulatuvalt kättesaadavaks tegema, on vaja piisavalt aega. Neljandas märkuses väljendati üldist kriitilist seisukohta kõnealuste õigusaktide suhtes.
            
            
               (b)28. septembril 2021 toimunud konsultatsioon mootorsõidukite CO2 heite eksperdirühmaga, kuhu kuulusid liikmesriikide ametiasutused, sõidukitootjad, tarnijad ja vabaühendused.
            
            
               DELEGEERITUD ÕIGUSAKTI ÕIGUSLIK KÜLG
            
            
               Komisjonil on õigus võtta vastu käesolev delegeeritud õigusakt vastavalt määruse (EL) 2018/956 artikli 11 lõike 1 punktidele a ja d.
            
            
            
               KOMISJONI DELEGEERITUD MÄÄRUS (EL) …/…,
            
            
               14.12.2021,
            
            
               millega muudetakse Euroopa Parlamendi ja nõukogu määrust (EL) 2018/956 seoses uusi raskeveokeid käsitlevate andmetega, mida liikmesriigid ja tootjad peavad seirama ja esitama, ning seoses aruandluskorraga
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 28. juuni 2018. aasta määrust (EL) 2018/956 uute raskeveokite CO2 heite ja kütusekulu seire ja aruandluse kohta,
                  1
                eriti selle artikli 11 lõike 1 punkte a ja d,
            
            
               ning arvestades järgmist:
            
            
               (1)Määruse (EL) 2018/956 I lisa A osas on loetletud andmed, mida liikmesriigid peavad seirama ja esitama seoses uute raskeveokitega, mis registreeritakse liidus esimest korda.
            
         
         
            
               (2)Selleks et tagada määruse (EL) 2018/956 artikli 10 kohane põhjalik analüüs, peaksid liikmesriigid seirama ja esitama andmeid, mis võimaldavad teha kindlaks teatatud sõidukite telgede konfiguratsiooni veotelgede arvu alusel. Sellised andmed on esitatud uue registreeritud raskeveoki vastavustunnistuse kandes 3.
            
            
               (3)See teave võimaldaks komisjonil kindlaks teha sõidukid, mis kuuluvad määruse (EL) 2018/956 artikli 5 kohaselt tootjate esitatavate andmete kohaldamisalasse, tuginedes liikmesriikide esitatud teabele, ilma et oleks vaja täiendavat teabevahetust tootjatega.
            
            
               (4)Tuginedes kogemustele, mis saadi artikli 10 kohase aruande koostamisel 2019. aasta aruandlusperioodi kohta, ja selleks, et tagada eelolevatel aastatel esitatud andmete põhjalik analüüs, on vaja, et tootjad esitaksid konkreetsed andmed sõiduki üksikosade käitumise kohta modelleerimisvahendi kasutamise ajal, nagu need on salvestatud sum exec andmefailis.
            
            
               (5)Määruse (EL) 2018/956 II lisas on sätestatud seire- ja aruandluskord.
            
            
               (6)Määruse (EL) 2018/956 kohaldamisel saadud kogemustest lähtudes peaks Euroopa Keskkonnaametile võimaldama paindlikkust kohandada andmebaaside ülesehitust ja laadi tehnika arenguga ning ta ei peaks olema seotud konkreetsete tehniliste määratlustega. Andmebaaside kirjeldavad nimetused tuleks seega II lisast välja jätta.
            
            
               (7)Määrust (EL) 2018/956 tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
                  Määruse (EL) 2018/956 muutmine
            
            
               Määruse (EL) 2018/956 I ja II lisa muudetakse vastavalt käesoleva määruse lisale.
            
            
               Artikkel 2 
                  Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 14.12.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 173, 9.7.2018, lk 1.
               
            
      
    ---documentbreak--- 
      
         
         
            
               LISA 
            
            
               I ja II lisa muudetakse järgmiselt.
            
            
               (1)I lisa muudetakse järgmiselt:
            
            
               (a)A osasse lisatakse järgmine punkt p:
            
            
               „p) vastavustunnistuse kandes 3 esitatud veotelgede arv – alates 1. juulist 2021 registreeritud sõidukite puhul.“;
            
            
               (b) B osa punktis 2 esitatud tabelit muudetakse järgmiselt:
            
            
               i)
                     lisatakse järgmine kanne:
            
            
                     
                        „102.
                     
                  
                  
                     
                        Sõidukite puhul, mille modelleerimise kuupäev on 1. juuli 2021 või hilisem, komaeraldusega väärtusi sisaldav fail, millel on sama nimi kui tööfailil ja mille laiend on .vsum ning mis sisaldab koondtulemusi iga modelleeritud kasutusotstarbe ja kandevõime tingimuste kohta (10) 
                     
                  
                  
                     
                        Fail, mis genereeritakse määruse (EL) 2017/2400 artikli 5 lõike 1 alapunktis a osutatud modelleerimisvahendiga selle graafilise kasutajaliidese versioonis (sum exec andmefail); 
                     
                  
                  
                     
                  
               
               ii)
                     märkus 10 asendatakse järgmisega: 
            
            
               „(10)
                     Seda kannet ei tehta raskeveokite keskregistris avalikult kättesaadavaks.“
            
            
               (2)II lisa muudetakse järgmiselt:
            
            
               (a)punkti 1.1 esimene lõik asendatakse järgmisega:
            
            
               „1.1.
                     Pädeva asutuse kontaktisik edastab I lisa A osas nimetatud andmed vastavalt artiklile 4 elektroonilise edastussüsteemi kaudu Euroopa Keskkonnaametile („amet“).“;
            
            
               (b)punkti 2.1 alapunkt c asendatakse järgmisega:
            
            
               „c) andmete ametile edastamise eest vastutav kontaktisik.“;
            
            
               (c)punkti 2.3 esimene lõik asendatakse järgmisega:
            
            
               „2.3.
                     Tootja kontaktisik edastab I lisa B osa punktis 2 sätestatud andmed artikli 5 lõike 1 kohaselt elektroonilise edastussüsteemi kaudu ametile.“;
            
            
               (d)punkt 3.3 asendatakse järgmisega:
            
            
               „3.3.
                     Kui pädev asutus või tootjad avastavad esitatud andmetes vigu, teatavad nad nendest viivitamata komisjonile ja ametile, edastades veateate ametile ning saates e-kirja punktis 1.1 osutatud aadressidele.“